**36. Dēscrīptiō Italiae**

Italia, magna paeninsula, inter mare Tyrrhēnum et mare Hadriaticum patet. Iugum Appennīnī paene omnem paeninsulam montibus et collibus implet. Sed circum Padum flūmen campus magnus est. In campō ācria proelia inter Rōmānōs et Carthāginiēnsēs erant.

Ad lītus maris Tyrrhēnī campī palūstrēs sunt, itaque ibi āēr salūber nōn est. Antīquīs temporibus Capua, urbs pulchra et celebris, caput Campāniae erat. Celebrēs urbēs Campāniae, praeter Capuam, etiam Neāpolis et Bāiae erant. Bāiae aquīs et caelō celebrēs et salūbrēs erant. Rōma, caput Italiae, ad Tiberim sita est.